SKRIFTLIG FORESPØRGSEL E-1095/01

af Bart Staes (Verts/ALE) til Kommissionen

(6. april 2001)

Om: Meddelelser som led i habitatdirektivet

I svaret på skriftlig forespørgsel E-0165(1) oplyser Kommissionen, at den har afgivet to udtalelser om anvendelse af habitatdirektivets artikel 6, stk. 4. Derudover har Kommissionen modtaget forskellige meddelelser fra medlemsstaterne om aktiviteter på steder, der (endnu) ikke er udpeget som Natura 2000-områder. Den har endnu ikke svaret formelt på disse.

Kan Kommissionen give oplysning om de meddelelser, den har modtaget fra medlemsstaterne om aktiviteter på steder, der (endnu) ikke er udpeget som Natura 2000-områder?

(1) EFT C 187 E af 3.7.2001, s. 197.

Samlet svar afgivet på Kommissionens vegne af Margot Wallström på skriftlige forespørgsler E-1095/01 og E-1096/01

(13. juni 2001)

Kommissionen har endnu ikke udsendt nogen formel reaktion ved modtagelse af meddelelser fra medlemsstaterne om aktiviteter eller planer om steder, der (endnu) ikke er udpeget som Natura 2000-områder. Da Kommissionen mener, at udpegelse af et område som en del af Natura 2000-nettet bør være første skridt i anvendelsen af artikel 6 i habitat-direktivet, Rådets direktiv 92/43/EØF af 21. maj 1992 om bevaring af naturtyper samt vilde dyr og planter(1), har den ikke ført formelle fortegnelser over meddelelser vedrørende steder, der ikke er udpeget.

Natura 2000-nettet består af to slags steder: særlige beskyttelsesområder, som er udpeget i henhold til Fugledirektivet, Rådets direktiv 79/409/EØF af 2. april 1979 om beskyttelse af vilde fugle(2), og særlige bevarelsesområder, som vedtages af medlemsstaterne, efter at de er blevet udvalgt fra en liste over foreslåede områder af fællesskabsinteresse for hvert af de seks biogeografiske regioner i Fællesskabet i henhold til bestemmelserne i habitat-direktivet, navnlig bilag III til dette direktiv.

En fuldstændig liste over særligt beskyttede områder i medlemsstaterne foreligger på netsted http://europa.eu.interoperabilitet/comm/environment/nature/natura/htm, som også indeholder andre relevante oplysninger om oprettelse og forvaltning af Natura 2000-nettet.

Medlemsstaterne har endnu ikke indsendt en fuldstændig liste til Kommissionen over foreslåede steder af fællesskabsinteresse i henhold til kravene i habitat-direktivet for nogen biogeografisk region i Fællesskabet, dvs. at ingen af disse medlemsstater endnu har vedtaget særlige beskyttelsesområder.

Kommissionen ligger for øjeblikket inde med lister over foreslåede steder af fællesskabsinteresse, som endnu ikke er fuldstændige, og som er blevet indsendt af medlemsstaterne for hver af de biogeografiske regioner, der ligger på deres respektive territorier. Disse dokumenter er omfattet af en ophavsretsbestemmelse, som er fastsat i adfærdskodeksen om offentlig adgang til Kommissionens og Rådets dokumenter, som blev vedtaget ved Kommissionens beslutning af 8. februar 1994. Det ærede medlem bør derfor rekvirere dem direkte hos forfatterne til listerne. Når disse lister er blevet vedtaget af medlemsstaterne, bliver de automatisk tilgængelige for offentligheden, men ansvaret for at stille de oplysninger, listerne indeholder, til rådighed ligger udelukkende hos medlemsstaterne, da de har forfattet disse dokumenter, der ikke er blevet offentliggjort.

Af ovennævnte grunde må Kommissionen henvise det ærede medlem til de respektive medlemsstater med henblik på at skaffe sig oplysninger om deres foreslåede bidrag til Natura 2000-nettet.

(1) EFT L 206 af 22.7.1992.

(2) EFT L 103 af 25.4.1979.